รองนายกรัฐมนตรี ลงพื้นที่จังหวัดสกลนคร ตรวจติดตามแก้ปัญหาน้ำท่วมซ้ำซาก พร้อมสั่งเร่งพัฒนา"บึงหนองหาร"
พลเอก ประวิตร วงษ์สุวรรณ รองนายกรัฐมนตรี ในฐานะผู้อำนวยการกองอำนวยการน้ำแห่งชาติ พร้อมคณะ เดินทางไปปฏิบัติราชการเพื่อติดตามสถานการณ์น้ำในพื้นที่จังหวัดสกลนคร เมื่อเดินทางถึงห้องประชุม ภูริทัตโต อาคารโรงพยาบาลศูนย์สกลนคร รับฟังการบรรยายสรุปภาพรวมการบริหารจัดการน้ำและแผนหลักการพัฒนาฟื้นฟู บึงหนองหาร จากสำนักงานทรัพยากรน้ำแห่งชาติ ( สทนช. ) ก่อนกล่าวมอบนโยบายและกำชับให้ สทนช. รวมทั้งหน่วยงานที่เกี่ยวข้อง เร่งรัดโครงการทั้งระยะสั้นจาก10 มาตรการรับมือฤดูฝนและโครงการระยะยาวที่รัฐบาลกำหนดในแผนแม่บทฯ 20 ปี เพื่อแก้ปัญหาน้ำอย่างยั่งยืน พร้อมเน้นย้ำให้จังหวัด กรมชลประทานและกรมประมง ร่วมมือกันบริหารจัดการหนองหารรับมือน้ำท่วมและใช้น้ำที่มีอยู่ให้เกิดประโยชน์สูงสุดต่อประชาชน เร่งขับเคลื่อนปรับปรุง ฟื้นฟู หนองหารตามแผนงาน รวมทั้งจังหวัดใกล้เคียงและพัฒนากลับมาเป็นแหล่งท่องเที่ยวที่มีชื่อเสียง ควบคู่กับการประชาสัมพันธ์สร้างการรับรู้อย่างต่อเนื่องจากนั้น พลเอก ประวิตร และคณะ เดินทางไปตรวจสภาพพื้นที่ โดยรอบบึงหนองหาร เพื่อดูความคืบหน้าโครงการและรับทราบปัญหา ข้อขัดข้องซึ่งจะได้นำไปแก้ไข ปรับปรุงให้ได้ผลตามเป้าหมายของโครงการ พร้อมกันนี้ ยังได้กล่าวชื่นชมชาวสกลนครและหน่วยงานต่างๆ ทั้งภาครัฐ ภาคเอกชนและภาคประชาชนในพื้นที่ ที่เห็นความสำคัญของการฟื้นฟูหนองหาร ร่วมกันด้วยดี จึงทำให้การแก้ปัญหาและการพัฒนามีความคืบหน้าอย่างน่าพอใจ หนองหาร นับเป็นบึงน้ำจืดธรรมชาติที่ใหญ่ที่สุดในภาคตะวันออกเฉียงเหนือ มีพื้นที่ประมาณ 77,016 ไร่ ประชาชนในพื้นที่ส่วนทำการเกษตร ที่ผ่านมาได้ดำเนินงานที่สำคัญ ได้แก่ การบริหารจัดการทรัพยากรประมงและนิเวศสิ่งแวดล้อม ,การบริหารจัดการน้ำในหนองหาร การชะลอ หน่วง กักเก็บน้ำ ,การบรรเทาอุทกภัย การปรับภูมิทัศน์ แนวเขตการท่องเที่ยว รวมทั้งการกำหนดแนวเขตหนองหารและรับทราบการจัดการน้ำเสียเทศบาลสกลนคร และชุมชนรอบหนองหาร ประกอบด้วย งานหลัก 4 ด้าน ได้แก่ การบำบัดและฟื้นฟูคุณภาพน้ำ ,การเฝ้าระวังคุณภาพน้ำ,การสร้างจิตสำนึกและการมีส่วนร่วมของภาคประชาชนและการวิจัยและนวัตกรรม